Diari Oficial de la Generalitat Valenciana


Sumari del DOGV 9473, del 18-11-2022 (2022/10138)

RESOLUCIÓ de 14 de novembre de 2022, de la Conselleria d'Innovació, Universitats, Ciència i Societat Digital, per la qual es convoquen, per a l'exercici 2023, subvencions del Programa per al suport a persones investigadores amb talent - Pla GenT.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9473

Data del DOGV
:   18-11-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/10147


Data del document
:   14-11-2022

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * ajuda pública

RESOLUCIÓ de 14 de novembre de 2022, de la Conselleria d'Innovació, Universitats, Ciència i Societat Digital, per la qual es convoquen, per a l'exercici 2023, subvencions del Programa per al suport a persones investigadores amb talent - Pla GenT. [2022/10362]  
Mitjançant l'Ordre 17/2020, de 21 de setembre, de la Conselleria d'Innovació, Universitats, Ciència i Societat Digital, s'estableixen les bases reguladores per a la concessió de subvencions del programa per al suport a persones investigadores amb talent - Pla GenT (DOGV 8912, 24.09.2020). En el seu títol II es regulen les disposicions específiques segons la classe de subvenció.  
En virtut de l'exposat i de conformitat amb els articles 160.4.b i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte i condicions de la concessió de la subvenció  
1. Convocar, per a l'exercici 2023, les diferents subvencions regulades en l'Ordre 17/2020, de 21 de setembre, de la Conselleria d'Innovació, Universitats, Ciència i Societat Digital, per la qual s'estableixen les bases reguladores per a la concessió de subvencions del Programa per al suport a persones investigadores amb talent - Pla GenT, publicada en el DOGV núm. 8912, de 24.09.2020 (bases reguladores en les referències posteriors en aquesta norma). Aquestes subvencions figuren com a annexos de la present resolució:  
a) Subvencions per a la contractació de personal investigador doctor d'excel·lència per a desenvolupar un projecte d'I+D+i en la Comunitat Valenciana (CIDEGENT): annex I.  
b) Subvencions per a la contractació de personal investigador doctor amb experiència internacional (CDEIGENT): annex II.  
c) Subvencions a l'excel·lència científica de júniors investigadors (SEJIGENT): annex III.  
2. Les condicions per a la sol·licitud, tramitació, resolució i notificació seran les establides en les esmentades bases reguladores.  
  
Segon. Finançament i import de la convocatòria  
1. Les subvencions que es convoquen per a l'exercici 2023 per la present resolució es finançaran amb càrrec a la línia S8252000 del programa pressupostari 542.50 «Investigació, Desenvolupament Tecnològic i Innovació (I+D+i)» del pressupost de despeses de la Generalitat per a l'any 2023, amb un import estimat de 26.513.897,00 euros, condicionat a l'existència de crèdit adequat i suficient per a això en els pressupostos de la Generalitat per a l'any 2023.  
2. La quantia màxima establida en l'apartat 1 es podrà incrementar amb una quantia addicional de l'import total quan, a conseqüència de la concurrència d'alguna de les circumstàncies previstes en l'article 58 del Reglament que desplega la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, es produïsca un augment de crèdit disponible abans de la concessió de les ajudes regulades per la present resolució.  
3. L'efectivitat de la quantia addicional queda condicionada a la declaració de disponibilitat del crèdit a conseqüència de les circumstàncies abans assenyalades i, si és el cas, a l'aprovació prèvia de la modificació pressupostària que escaiga, en un moment anterior a la resolució de la concessió.  
4. En tot cas, l'import global màxim per a l'exercici 2023, així com les seues eventuals modificacions, es farà públic, en el Diari Oficial de la Generalitat Valenciana, mitjançant una resolució de la Conselleria d'Innovació, Universitats, Ciència i Societat Digital, així com en la web de la citada conselleria, amb caràcter previ a la resolució de concessió, sense que tal publicitat implique l'obertura d'un termini per a presentar noves sol·licituds, ni l'inici de nou còmput de termini per a resoldre.  
  
5. Per a cada anualitat, el pagament anticipat del cent per cent de l'import de les subvencions que es convoquen mitjançant la present resolució es realitzarà si la llei de pressupostos de la Generalitat o una altra norma així ho preveu. En cas contrari, el pagament s'efectuarà amb la justificació prèvia, pels beneficiaris, de la realització de l'activitat objecte de subvenció.  
6. Per a la bestreta de les subvencions, les entitats beneficiàries hauran d'aportar com a garantia un aval bancari per import igual a la quantitat anticipada incrementada en un 1 % d'aquesta.  
Queden exonerades d'aportar aquesta garantia les entitats assenyalades en l'article 171.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i en l'article 42.2 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
Tercer. Persones beneficiàries  
Podran ser persones beneficiàries d'aquestes subvencions les previstes en les bases reguladores, sempre que complisquen els requisits fixats en aquestes i els que addicionalment dispose l'annex corresponent a cada modalitat de subvenció d'aquesta convocatòria.  
  
Quart. Sol·licituds i documentació  
1. Les sol·licituds es presentaran exclusivament mitjançant el procediment previst en la seu electrònica de la Generalitat, a la qual pot accedir-se a través de la URL https://sede.gva.es. I serà l'última sol·licitud presentada, dins del termini establit, l'única que es considerarà vàlida a l'efecte de tramitació de l'expedient.  
2. En la pàgina web de la Conselleria d'Innovació, Universitats, Ciència i Societat Digital, https://innova.gva.es/va/web/ciencia/convocatories\_2023, estaran també disponibles els models normalitzats per a acompanyar la sol·licitud.  
3. Per a totes les convocatòries, en cada ajuda sol·licitada, s'haurà de comptar amb la signatura de la persona que ostente la representació legal de l'entitat i de la persona sol·licitant de l'ajuda i podrà substituir-se la primera mitjançant la presentació pels centres d'investigació, d'una relació de persones sol·licitants signada per aquest representant legal, i per a això hauran d'utilitzar el model normalitzat que estarà disponible en la pàgina web de la Conselleria d'Innovació, Universitats, Ciència i Societat Digital: https://innova.gva.es/va/web/ciencia/convocatories\_2023.  
4. Un/a mateix/a investigador/a no podrà presentar sol·licituds a més d'una modalitat de subvenció de les que es convoquen mitjançant aquesta resolució. En cas de presentació de diverses sol·licituds només es considerarà vàlida l'última sol·licitud presentada dins del termini.  
  
Cinqué. Termini i lloc de presentació de les sol·licituds  
1. El termini per a la presentació de sol·licituds serà el comprés entre l'1 de desembre de 2022 i el 23 de desembre de 2022, tots dos inclusivament.  
2. Les sol·licituds i la documentació necessària per a cada modalitat de subvenció es presentaran telemàticament, a través de la seu electrònica de la Generalitat Valenciana https://sede.gva.es accedint al tràmit corresponent. Les sol·licituds es podran tramitar amb certificat digital o sense.  
3. La sol·licitud realitzada amb certificat digital, acompanyada de tota la documentació necessària segons la modalitat de subvenció de què es tracte, estarà presentada quan es completen tots els passos del tràmit telemàtic.  
4. La sol·licitud realitzada sense certificat digital, acompanyada de tota la documentació necessària segons la modalitat de subvenció que es tracte, després de completar tots els passos del tràmit telemàtic, s'imprimirà en paper i amb la signatura original manuscrita es presentarà en un dels registres previstos en l'article 16.4 de la Llei 39/2015, d'1 octubre, del procediment administratiu comú de les administracions públiques (LPAC).  
Els serveis de correus a l'estranger, públics o privats, no són registres vàlids, de conformitat amb l'article 16.4 de la Llei 39/2015, d'1 d'octubre. En el cas que es presente la sol·licitud davant un d'aquests serveis, la data de registre d'aquesta serà la de la seua entrada en un registre vàlid. No s'acceptaran les sol·licituds que presenten un registre que no siga d'entrada.  
5. Es consideraran efectivament presentades aquelles sol·licituds signades i registrades dins del termini, que incloguen tant els formularis com la resta dels documents determinats com a part integrant de la sol·licitud per a cada subvenció en l'annex corresponent.  
  
Sisé. Criteris de valoració, termini de resolució i inici d'activitat, notificació i recursos  
1. Les sol·licituds es tramitaran de conformitat amb el que estableixen les bases reguladores i la seua resolució de concessió s'efectuarà en règim de concurrència competitiva.  
2. Les sol·licituds presentades es valoraran conforme als criteris i barem que per a cadascuna de les subvencions es determinen en el títol II de les bases reguladores.  
3. En el cas de produir-se un empat en la puntuació total obtinguda per les sol·licituds durant el procés d'avaluació, es dirimirà conforme al que s'estableix en l'article 18 de les bases reguladores. En la taula de l'annex IV figuren les dades disponibles procedents del Sistema Integrat d'Informació Universitària relatius al desequilibri per raó de gènere per àrees temàtiques de l'Agència Estatal d'Investigació.  
  
4. La resolució de les subvencions convocades i la seua notificació es realitzaran segons estableix l'article 20 de les bases reguladores. El termini màxim per a resoldre les sol·licituds presentades i per a la concessió de les subvencions de la present convocatòria serà de sis mesos a partir de la data de finalització del termini de presentació de sol·licituds. El còmput s'interromprà durant el termini requerit per a l'esmena per la persona interessada. Transcorregut aquest termini sense que haja recaigut resolució, s'entendrà desestimada la sol·licitud de concessió de la subvenció, en els termes previstos en els articles 25 de la LPAC i 25.5 de la Llei 38/2003, de 17 de novembre, general de subvencions.  
  
5. Contra les resolucions dels procediments de concessió de les subvencions, que posen fi a la via administrativa, la persona interessada podrà optar entre interposar recurs potestatiu de reposició davant el mateix òrgan que l'ha dictada, conforme als articles 112, 123 i 124 de la LPAC; o bé impugnar-la directament davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de la notificació, formulant per a això el corresponent recurs contenciós administratiu a l'empara dels articles 10.1, lletra a), i 46.1 de la Llei 29/1998, de 13 de juliol, reguladora de la jurisdicció contenciosa administrativa. En cap cas es podrà simultaniejar la interposició de tots dos recursos.  
  
6. A l'efecte del que es preveu en l'article 40.1 de Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i de l'article 6.3.a de les bases reguladores, les persones beneficiàries de les subvencions convocades en l'annex III hauran d'iniciar la seua activitat, ineludiblement, en l'exercici 2023. En la resta de les subvencions les persones beneficiàries iniciaran la seua activitat en 2023 i en el seu cas en 2024, si la incorporació del personal investigador es produeix en aquella anualitat.  
  
Seté. Protecció de dades personals  
Les subvencions objecte de la convocatòria requereixen el tractament de dades personals de les persones sol·licitants de la subvenció, representants i tercers, en els termes següents:  
a) Responsable del tractament: Conselleria d'Innovació, Universitats, Ciència i Societat Digital, amb seu a l'avinguda Claude Combaldieu, s/n, 03700 Alacant; correu electrònic de contacte: uglargcpjojxpcsrpmctyslps@rep.hn  
b) Categoria i origen de les dades a tractar: dades personals identificatives, de contacte i de qualsevol altra naturalesa que siguen recollides a través de formularis, consulta a plataformes autonòmiques d'interoperabilitat (PAI) o a altres administracions públiques, en cas que no hi haja oposició a aquesta consulta, i la documentació que entreguen els sol·licitants i representants legals.  
Si la documentació presentada conté dades de terceres persones, prèviament a la comunicació d'aquestes dades a la conselleria, els sol·licitants i representants legals han d'informar-les del tractament de les seues dades per part de la conselleria, en els termes previstos en aquest precepte.  
c) Finalitats del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals segons les bases reguladores d'aquesta convocatòria i altres normes aplicables, incloses les que regulen el tràmit electrònic, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides seran publicades, segons corresponga, en la web de la conselleria a l'efecte de notificació, en el Portal de Transparència de la Generalitat Valenciana i en el Sistema Nacional de Publicitat de Subvencions, amb indicació, segons cada cas, de la convocatòria, el programa i crèdit pressupostari al qual s'imputen, beneficiari, quantitat concedida i objectiu o finalitat de la subvenció.  
d) Destinataris de les dades: les dades personals podran ser comunicades tant a la PAI, per a comprovar les dades de sol·licitants o situacions socioeconòmiques previstes per a la baremació, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, delegat de protecció de dades i altres tercers subjectes de dret privat amb interés legítim i/o dret d'accés en el procediment.  
e) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
f) Termini de conservació de dades: les dades personals es conservaran durant el temps necessari per a complir la finalitat per a la qual es van recollir i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
g) Drets: la persona interessada pot exercir els drets d'accés, rectificació, supressió, oposició, limitació en el tractament, portabilitat i no ser objecte d'una decisió basada únicament en el tractament automatitzat, a través de les vies següents:  
- Tràmit electrònic que es pot consultar en la pàgina web de la conselleria, en l'apartat http://innova.gva.es/va/proteccio-de-dades  
- Enviant la petició a qualsevol de les adreces postals següents:  
  
· Avinguda Claude Combaldieu, s/n, 03198 Alacant  
· Avinguda de Campanar, 32, 46744 València.  
- De manera presencial a través del registre de la conselleria situat en les adreces anteriors.  
L'exercici dels drets requereix la identificació inequívoca de la persona interessada o del seu representant.  
h) Dret a reclamar davant l'autoritat de control: la persona interessada pot presentar una reclamació davant l'Agència Espanyola de Protecció de Dades (www.aepd.es) si considera que no s'han atés els seus drets o s'ha vulnerat el tractament de les seues dades personals. Prèviament, pot contactar amb el delegat o delegada de Protecció de Dades de la Generalitat Valenciana a través de tda@yeu.jd o dirigir-se al passeig de l'Albereda, 16, 46246 València.  
  
Huité. Obligacions de transparència per a les entitats públiques, privades i persones físiques que reben subvencions a l'empara de la convocatòria.  
1. Les entitats públiques hauran de complir amb les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, li corresponen com a entitat pública.  
2. Les entitats privades beneficiàries de la subvenció hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, hauran de publicar en els termes previstos en els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP ?transparència entitats privades, de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
Sense perjudici de les obligacions previstes en els apartats anteriors, totes les entitats beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
Totes les entitats beneficiàries de subvencions estan obligades a subministrar a l'entitat concedent, amb requeriment previ, tota la informació que siga necessària per al compliment per aquesta de les obligacions previstes en la llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest haguera sigut atés, l'òrgan que ha realitzat el requeriment podrà acordar, amb advertiment previ i audiència a l'interessat, la imposició de multes coercitives en els termes previstos en l'article 5 de la Llei 1/2022.  
Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
3. En compliment de la Llei 19/2013, de 9 de desembre, de transparència, accés a la informació pública i bon govern, de la Llei 1/2022, de 13 d'abril, de transparència i bon govern de la Comunitat Valenciana i de l'article 18 de la Llei general de subvencions, les persones físiques beneficiàries de la subvenció hauran de complir les obligacions de transparència següents:  
1. Donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
2. Subministrar a l'entitat concedent, amb requeriment previ, tota la informació que siga necessària per al compliment per aquesta de les obligacions previstes en la llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest haguera sigut atés, l'òrgan que ha realitzat el requeriment podrà acordar, amb l'advertiment previ i audiència a la persona interessada, la imposició de multes coercitives en els termes previstos en l'article 5 de la Llei 1/2022.  
Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
  
Nové. Pla de control  
El Pla de control es publicarà en el següent enllaç: http://innova.gva.es/va/web/ciencia/convocatories\_2023. Aquest pla de control suposarà, sobre una mostra aleatòria d'expedients, una anàlisi a posteriori i de qualitat, consistent en l'avaluació de l'expedient complet (informes de progrés i seguiment anuals, informes finals, memòria final) una vegada finalitzat el període de subvenció i presentada la documentació obligatòria pels beneficiaris. L'import mínim d'ajuda controlada aconseguirà, almenys, el 20 % del crèdit inicial que dispose la línia de subvenció.  
  
  
Desé. Entrada en vigor  
La present resolució entrarà en vigor l'endemà de la seua publicació en el Diari Oficial de la Generalitat Valenciana.  
  
De conformitat amb els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant els òrgans que s'indiquen a continuació:  
  
a) El recurs de reposició s'ha d'interposar davant l'òrgan que va dictar l'acte en el termini d'un mes a comptar des de l'endemà de la seua publicació de la present resolució.  
b) El recurs contenciós administratiu s'ha de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació de la present resolució.  
  
Alacant, 14 de novembre de 2022.- La consellera d'Innovació, Universitat, Ciència i Societat Digital: Josefina Bueno Alonso.  
  
  
ANNEX I  
Subvencions per a la contractació de personal investigador   
doctor d'excel·lència per a desenvolupar un projecte d'I+D+i   
en la Comunitat Valenciana (CIDEGENT)  
  
Primer. Objecte i característiques de la subvenció  
1. L'objecte de la present convocatòria és la concessió de les subvencions la regulació específica de les quals s'estableix en els articles 25 al 30 de les bases reguladores.  
2. Es convoquen com a màxim 20 subvencions que es distribuiran proporcionalment per a la seua concessió per àrees temàtiques de l'Agència Estatal d'Investigació, segons les sol·licituds presentades que reunisquen els requisits i la documentació dels quals estiga completa i correcta. Les xifres resultants de subvencions que es poden concedir per àrea temàtica s'arredoniran a l'enter menor més pròxim.  
Perquè una sol·licitud puga ser proposada per a finançament haurà d'assolir una puntuació, després de l'avaluació segons els criteris i barem establits en l'article 28 de les bases reguladores, igual o superior a 85 punts (d'ara en avant llindar).  
3. Una vegada distribuïdes proporcionalment per àrees temàtiques el nombre de subvencions convocades es proposaran per a finançament aquelles sol·licituds que assolisquen aquest llindar en cada àrea temàtica.  
Realitzada aquesta distribució i existint subvencions sobrants, si hi haguera àrees temàtiques a les quals per aplicació de l'arrodoniment no els haguera correspost cap subvenció i comptaren amb sol·licituds que aconsegueixen el llindar, es procedirà a distribuir-les entre si, de manera que s'assigne com a màxim una subvenció a cadascuna. En el cas que el nombre de subvencions sobrants a distribuir fora inferior al nombre d'àrees amb aquestes condicions, la proposta de finançament es realitzarà per a aquestes per ordre de major puntuació total obtinguda, assignant, com a màxim, una subvenció a cada àrea.  
Addicionalment, si després de l'aplicació dels criteris anteriors quedaren subvencions sense distribuir respecte al nombre màxim convocat, aquestes s'assignaran entre les sol·licituds de totes les àrees temàtiques que hagen aconseguit aquest llindar, prioritzades per ordre de major puntuació total obtinguda.  
4. La duració de les subvencions serà de quatre anys (48 mesos), prorrogables fins a dos anys més. La pròrroga serà sol·licitada i motivada per l'entitat beneficiària sis mesos abans de la finalització de la subvenció i haurà de ser autoritzada per la persona titular de la direcció general competent en matèria de política científica i investigació. La concessió de qualsevol pròrroga quedarà condicionada a l'existència de crèdit adequat i suficient en la línia corresponent del programa pressupostari 542.50.  
5. La subvenció anual per a cadascun dels contractes, que hauran de ser a temps complet, serà de 70.000 euros, destinats a finançar el salari i la quota empresarial de la Seguretat Social. La retribució mínima anual a rebre per la persona investigadora serà de 53.000 euros bruts anuals.  
  
6. De la subvenció anual de cada contracte establida en l'apartat anterior (70.000 euros), el percentatge d'ajuda finançat per la Generalitat en cadascuna de les anualitats serà el següent:  
 100 % per al primer any (12 primers mesos de contracte).  
 80 % per al segon any (de la 13a a la 24a mensualitat del contracte).  
 70 % per al tercer any (de la 25a a la 36a mensualitat del contracte).  
 50 % per al quart any (de la 37a a la 48a mensualitat del contracte).  
Per a les pròrrogues, el percentatge de cofinançament de la Generalitat podrà arribar fins al 50 % del cost dels contractes.  
Les entitats beneficiàries hauran d'assumir cada anualitat la resta del finançament dels contractes.  
7. La subvenció es complementarà amb una dotació addicional a la disposició de l'investigador per a l'execució del projecte. Aquesta dotació anual serà com a màxim de 100.000 euros i es determinarà en la resolució de concessió en funció del pressupost del projecte sol·licitat i del resultat del procés d'avaluació. En cas que s'autoritze la pròrroga de la subvenció, cada anualitat prorrogada disposarà d'una dotació addicional, com a màxim, de 100.000 euros.  
8. L'import de la dotació destinada a l'execució del projecte podrà finançar els conceptes següents:  
a) Despeses de contractació de personal. Aquests costos podran referir-se a les categories següents:  
1. Personal investigador predoctoral.  
El contracte laboral es formalitzarà d'acord amb l'article 21 de la Llei 14/2011, de la ciència, la tecnologia i la innovació.  
La duració màxima del contracte amb cada investigador en formació serà de quatre anys.  
La dotació anual per a cadascun dels contractes predoctorals serà de 22.192,80 euros per als tres primers anys i de 27.300,00 euros per al quart any i es destinarà necessàriament a finançar el salari i la quota empresarial de la Seguretat Social. La retribució salarial mínima que hauran de percebre els investigadors en formació durant aquest període, que s'haurà d'indicar en cada contracte, s'ajustarà al que s'estableix en l'article 7 del Reial decret 103/2019, d'1 de març, pel qual s'aprova l'Estatut del personal investigador predoctoral en formació.  
  
Les persones seleccionades hauran d'estar admeses en un programa de doctorat d'una universitat de la Comunitat Valenciana en el moment de la seua contractació.  
2. Personal tècnic de suport.  
La dotació anual en aquest cas serà de 19.890,00 euros per a contractes a jornada completa i es destinarà necessàriament a finançar el salari i la quota empresarial de la Seguretat Social. La retribució salarial mínima que haurà de rebre el personal contractat i que haurà d'indicar-se en cada contracte serà de 15.000 euros bruts anuals a jornada completa. En el cas de formalitzar un contracte a jornada parcial, la dotació anual per a cadascun dels contractes serà proporcional a la jornada laboral realitzada.  
b) Despeses d'execució i funcionament:  
1. Material fungible. No podrà finançar-se material d'oficina ni accessoris informàtics.  
2. Viatges, manutenció i allotjament del personal investigador (personal investigador doctor i personal investigador de caràcter predoctoral) i del personal de suport a la investigació contractats amb càrrec al projecte. S'adequaran als límits que per a aquests conceptes estiguen establits en la normativa de la Generalitat. No podran finançar-se estades d'investigació, entenent per estada períodes de més d'un mes en una mateixa destinació, raó per la qual si es realitza una estada (més d'un mes) no es podrà finançar cap despesa amb fons d'aquesta ajuda.  
  
3. Viatges, manutenció i allotjament del personal investigador doctor convidat per a participar en el projecte en activitats desenvolupades en l'àmbit de la Comunitat Valenciana, sempre que es justifique la participació realitzada, que haurà de ser descrita i especificada en els informes de seguiment cientificotècnic. En aquest cas, s'adequaran als límits que per a aquests conceptes estiguen establits en la normativa de la Generalitat.  
4. Difusió de les activitats del grup. Seran subvencionables per aquest concepte les inscripcions en congressos i jornades del personal contractat a càrrec del projecte, pàgina web del projecte, les publicacions del projecte d'investigació, i les despeses de traducció d'aquestes en revistes científiques i les quotes per adhesió a associacions especialitzades.  
5. Realització de jornades científiques directament relacionades amb el projecte presentat sempre que no s'hagen concedit per a aquest mateix concepte, altres ajudes per part d'aquesta conselleria. En tot cas, en tota la documentació oficial de les jornades haurà de quedar acreditat el seu finançament per aquest projecte. Les despeses subvencionables per aquest apartat poden anar destinades, entre altres, als conceptes següents:  
a) Les despeses de viatges, manutenció i allotjament de les persones del comité científic, del comité organitzador i de ponents i conferenciants amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
  
b) La difusió dels programes de la reunió com ara: despeses de disseny i impressió de cartells, tríptics i programes, pàgina web i publicitat que hauran d'incloure sempre el patrocini de la Conselleria d'Innovació, Universitats, Ciència i Societat Digital de la Generalitat.  
  
c) Les despeses de ponències, conferències i altres participacions amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
d) Despeses de traducció i lloguer d'equips tècnics.  
e) L'edició de les ponències o conclusions resultants.  
6. Despeses d'adquisició d'equipament cientificotècnic, incloent programari de caràcter especialitzat i destinat exclusivament a la investigació i que possibilite la utilització adequada de l'equipament adquirit. Només podrà finançar-se un ordinador personal per cada persona contractada amb càrrec a aquesta ajuda. No podran finançar-se equips informàtics com tauletes.  
7. Altres despeses estrictament necessàries per a l'execució del projecte, com treballs de camp, seqüenciació, microscòpia, de consultoria i serveis equivalents per a la presentació de propostes en convocatòries internacionals o per al trasllat i mudança d'equipaments (laboratoris) del seu centre d'investigació d'origen.  
8. Costos indirectes. Despeses de funcionament de les entitats beneficiàries necessàries per al desenvolupament del projecte fins a un màxim del 21 % de l'import de la dotació addicional concedida per a cada anualitat.  
9. El personal contractat amb càrrec a la subvenció no podrà percebre a càrrec del projecte una remuneració addicional al contracte per la seua participació. Totes les despeses hauran d'estar directament relacionades amb l'execució del projecte per a poder finançar-se per aquesta subvenció.  
  
Segon. Requisits de les persones sol·licitants  
1. Podran sol·licitar aquestes subvencions el personal investigador que en el moment de presentació de sol·licituds no mantinga vinculació amb cap universitat pública o centre d'investigació valencià i que reunisca un dels requisits següents:  
a) Ser beneficiari/a d'una ERC starting o consolidator i estar desenvolupant aquesta ajuda i projecte en una universitat o centre d'investigació fora de la Comunitat Valenciana.  
b) Haver superat la fase 1 del procés d'avaluació de les subvencions ERC (starting/consolidator) o haver sigut beneficiari d'una ajuda Ramón y Cajal o MSCA-IF.  
c) Disposar, durant el termini de presentació de sol·licituds d'una experiència des de l'obtenció del títol de doctor d'almenys 6 anys i haver realitzat una o diverses estades en centres d'investigació de prestigi internacional fora de la Comunitat Valenciana que acumulen, com a mínim, un període total de tres anys.  
Si el títol de doctor ha sigut emés per alguna universitat de la Comunitat Valenciana el candidat/a necessitarà haver estat separat contractualment d'aquella institució almenys durant dos anys des de la consecució del títol de doctor.  
2. També podran sol·licitar aquestes subvencions aquell personal investigador que haja sigut beneficiari de les subvencions per a la contractació de personal investigador doctor amb experiència internacional, de les subvencions a l'excel·lència científica de júniors investigadors, de les ajudes per a contractes Ramón y Cajal, o que haja sigut contractat i disposat per una universitat pública valenciana en el marc d'un programa d'excel·lència d'atracció i retenció de talent, de concurrència competitiva que tinga una duració d'almenys tres anys. O sent beneficiari d'aquestes subvencions o programes li reste com a màxim, en el període de presentació de sol·licituds, dotze mesos per a finalitzar el seu contracte amb càrrec a les citades ajudes o programes.  
3. El personal investigador contractat no podrà formar part d'altres grups d'investigació amb finançament vigent a càrrec d'aquesta conselleria per al foment de grups d'investigació emergents, consolidables o consolidats, o del Programa Prometeu.  
  
Tercer. Sol·licituds i documentació  
1. Les sol·licituds es presentaran en el termini i en les formes previstes en el resolc cinqué d'aquesta resolució.  
2. La sol·licitud telemàtica, que inclourà el pressupost de despeses del projecte (dotació addicional) amb les previsions per a totes les anualitats de duració del projecte, anirà acompanyada, a més de l'imprés de la signatura del representant legal de l'entitat en matèria d'investigació, dels documents següents:  
a) Còpia del títol de doctor/a o del document en el qual se certifique el pagament de les taxes per a l'expedició del títol. En el cas de titulació estrangera, en llengües diferents de les oficials en la Comunitat Valenciana o anglés, traducció legal d'aquesta.  
b) Curriculum vitae de la persona sol·licitant en el qual quede consignada la seua excel·lència científica i la seua capacitat de lideratge de projectes.  
c) Memòria cientificotècnica del projecte d'investigació, preferentment en anglés.  
d) Pla de treball per a resultar adjudicatari d'una ERC Grant o d'una de superior nivell de la qual s'és beneficiari, preferentment en anglés.  
  
e) Informe de la vida laboral de la persona sol·licitant expedit per la Seguretat Social espanyola amb posterioritat a la data d'inici del termini de presentació de sol·licituds, o, si fora el cas, declaració responsable de no haver cotitzat mai a la Seguretat Social espanyola.  
f) Còpia, si és el cas, dels documents acreditatius que la persona sol·licitant compleix amb els requisits dels punts 1 o 2 de l'apartat segon d'aquest annex.  
3. A l'efecte del que es disposa en l'article 14.3 de l'Ordre de bases, el curriculum vitae de la persona sol·licitant, la memòria cientificotècnica del projecte i el pla de treball per a resultar adjudicatari d'una ERC Grant o d'una de superior nivell de la qual s'és beneficiari, es consideren part integrant i contingut mínim de la sol·licitud, per la qual cosa l'absència o falta de contingut d'aquests documents determinarà la inadmissió d'aquesta, amb resolució prèvia que haurà de ser dictada en els termes previstos en l'article 21 de la Llei del procediment administratiu comú de les administracions públiques.  
4. L'entitat beneficiària comprovarà que la persona sol·licitant i la documentació presentada s'ajusta als requisits establits en aquesta convocatòria. Les sol·licituds hauran de comptar amb la signatura de la persona sol·licitant necessàriament i amb la conformitat del centre d'investigació, que s'acreditarà mitjançant imprés de signatura del representant legal de l'entitat en matèria d'investigació, pel qual, entre altres coses, es comprometrà a contractar la persona sol·licitant en les condicions establides en les bases reguladores i en la resolució de concessió, en el cas de resultar adjudicada la subvenció. Així mateix, es comprometrà a garantir que el personal investigador d'excel·lència contractat amb càrrec a aquesta subvenció disposarà d'espais i condicions necessàries per al desenvolupament del seu projecte d'investigació d'excel·lència i que aquestes seran equiparables a la resta de personal de l'entitat que siga beneficiària de projectes o programes d'excel·lència estatal o internacional.  
  
Quart. Criteris de valoració  
1. Les sol·licituds seran avaluades sobre un total de 100 punts segons els següents criteris i barem:  
a) Excel·lència científica del candidat (50 %).  
Fins a 25 punts: publicacions científiques i participació en activitats de difusió.  
Fins a 15 punts: participació en projectes o grups d'investigació d'àmbit nacional o internacional, contractes i patents o mèrits equivalents en les seues respectives àrees de coneixement.  
Fins a 10 punts: estades a l'estranger, premis i altres accions rellevants.  
b) Qualitat i impacte del projecte d'investigació proposat i del pla de treball (35 %).  
Fins a 15 punts: qualitat del projecte d'investigació (objectius, impactes esperats, metodologia del projecte i pla de treball).  
Fins a 10 punts: que el projecte es trobe a la frontera del coneixement i que tinga una elevada projecció internacional.  
Fins a 10 punts: pla de treball per a concórrer a pròximes convocatòries de subvencions de l'ERC o, d'una ERC de nivell superior de la qual s'és beneficiari/a.  
c) Capacitat de lideratge de projectes i de direcció de tesis doctorals per part del candidat (15 %).  
2. La comissió avaluadora prevista en l'article 17 de les bases reguladores recaptarà l'assessorament de persones expertes de reconegut prestigi internacional designades per la persona titular de la direcció general en matèria de política científica i investigació, o d'agències d'avaluació.  
  
Cinqué. Resolució provisional  
Conforme a l'article 19.2 de les bases reguladores, les persones proposades en la resolució provisional presentaran, en el termini de 10 dies des de la publicació, el document d'acceptació o desistiment de la proposta de subvenció, així com qualsevol altre document que establisca l'esmentada resolució. La falta de presentació d'aquesta documentació en el termini establit s'entendrà com a desistiment de la sol·licitud.  
  
  
Sisé. Contracte  
1. Les entitats beneficiàries hauran de formalitzar un contracte laboral amb el personal investigador doctor d'acord amb l'article 23 de la Llei 14/2011, d'1 de juny, de la ciència, la tecnologia i la innovació, i remetre una còpia a l'òrgan instructor en el termini d'un mes des de la seua formalització. No obstant això, per al que es disposa en la lletra f) d'aquest article, es requerirà autorització prèvia de la conselleria competent en matèria de política científica i investigació.  
2. El/la investigador/a contractat/da podrà prestar col·laboracions complementàries en tasques docents en el centre beneficiari de l'ajuda (en el cas d'una universitat pública), o en una altra entitat, per un màxim de cent hores anuals, a petició pròpia respectant, si és el cas, la normativa vigent d'incompatibilitats del personal al servei de les administracions públiques.   
  
Seté. Obligacions  
1. Les persones beneficiàries hauran de formalitzar amb el personal investigador doctor un contracte en el termini comprés entre l'endemà de la publicació de la resolució de concessió i el 9 de setembre de 2024. El personal investigador doctor haurà d'incorporar-se al centre de treball establit en el contracte en la data d'inici fixada en aquest. Les estades hauran d'estar autoritzades per l'entitat beneficiària de l'ajuda.  
  
2. La persona investigadora responsable de l'execució del projecte haurà de fer pública la circumstància d'haver rebut finançament de la Generalitat en les publicacions, ponències, participacions en congressos i altres activitats de difusió científica durant el període de gaudi de la subvenció.  
3. Els centres beneficiaris presentaran, en el termini d'un mes des de la seua formalització, còpia dels contractes del personal contractat amb càrrec a aquesta ajuda, en els quals, per a les modalitats contractuals que així ho requerisquen, haurà de constar expressament la seua vinculació amb el projecte.  
  
Huité. Justificació i seguiment científic  
1. La justificació de les subvencions es realitzarà d'acord amb el que estableix els articles 22 i 30 de les bases reguladores.  
2. El pressupost total aprovat de l'ajuda i les seues anualitats coincidiran amb el pla de pagaments establits en la resolució de concessió. Les inversions i despeses de cada projecte podran realitzar-se al llarg del període d'execució sense que coincidisquen necessàriament amb aquest pla de pagaments, en el cas que s'efectue el pagament anticipat a l'entitat beneficiària.  
3. A aquest efecte, les entitats beneficiàries que, d'acord amb el que es disposa en l'article 23, apartats 2 i 3 de l'Ordre de bases, compten amb pagament anticipat, podran executar actuacions del projecte i realitzar despeses que no hagen pogut realitzar en una anualitat, en la immediata següent.  
En tot cas, hauran de presentar justificació econòmica anual de les despeses realitzades en cada anualitat, d'acord amb el que s'estableix en l'article 22 de les bases reguladores i quedarà condicionat el pagament corresponent a la segona anualitat i següents al fet que s'haja presentat prèviament la justificació econòmica de l'anualitat anterior.  
  
4. La resta d'entitats beneficiàries hauran d'executar les actuacions del projecte, realitzar les despeses i justificar la subvenció de conformitat amb les anualitats concedides en la resolució de concessió.  
5. També es justificarà l'ús de la subvenció concedida mitjançant el compliment de les normes de seguiment cientificotècnic, tal com disposa l'article 29 de les bases reguladores.  
  
  
ANNEX II  
Subvencions per a la contractació de personal investigador doctor amb experiència internacional (CDEIGENT)  
  
Primer. Objecte i característiques de la subvenció  
1. L'objecte de la present convocatòria és la concessió de les subvencions la regulació específica de les quals s'estableix en els articles 31 al 36 de les bases reguladores.  
2. Es convoquen com a màxim 9 subvencions, que es distribuiran proporcionalment per a la seua concessió per àrees temàtiques de l'Agència Estatal d'Investigació, segons les sol·licituds presentades que reunisquen els requisits i la documentació dels quals estiga completa i correcta. Les xifres resultants de subvencions que es poden concedir per àrea temàtica s'arredoniran a l'enter menor més pròxim.  
Perquè una sol·licitud puga ser proposada per a finançament haurà d'assolir una puntuació, després de l'avaluació segons els criteris i barem establits en l'article 34 de les bases reguladores, igual o superior a 85 punts (d'ara en avant llindar).  
3. Una vegada distribuïdes proporcionalment per àrees temàtiques el nombre de subvencions convocades es proposarà per a finançament aquelles sol·licituds que assolisquen aquest llindar en cada àrea temàtica.  
Realitzada aquesta distribució i existint subvencions sobrants, si hi haguera àrees temàtiques a les quals per aplicació de l'arrodoniment no els haguera correspost cap subvenció i comptaren amb sol·licituds que aconsegueixen el llindar, es procedirà a distribuir-les entre si, de manera que s'assigne com a màxim una subvenció a cadascuna. En el cas que el nombre de subvencions sobrants a distribuir fora inferior al nombre d'àrees amb aquestes condicions, la proposta de finançament es realitzarà per a aquestes per ordre de major puntuació total obtinguda, assignant, com a màxim, una subvenció a cada àrea.  
Addicionalment, si després de l'aplicació dels criteris anteriors quedaren subvencions sense distribuir respecte al nombre màxim convocat, aquestes s'assignaran entre les sol·licituds de totes les àrees temàtiques que hagen assolit aquest llindar, prioritzades per ordre de major puntuació total obtinguda.  
4. La duració de les subvencions serà de quatre anys (48 mesos), prorrogables fins a dos anys més. La pròrroga serà sol·licitada i motivada per l'entitat beneficiària sis mesos abans de la finalització de la subvenció i haurà de ser autoritzada per la persona titular de la direcció general en matèria de política científica i investigació. La concessió de qualsevol pròrroga quedarà condicionada a l'existència de crèdit adequat i suficient en la línia corresponent del programa pressupostari 542.50.  
5. La subvenció anual per a cadascun dels contractes, que hauran de ser a temps complet, serà de 55.000 euros, destinats a finançar el salari i la quota empresarial de la Seguretat Social. La retribució mínima anual a rebre per la persona investigadora serà de 42.000 euros bruts anuals.  
  
6. De la subvenció anual de cada contracte establida en l'apartat anterior (55.000 euros), el percentatge d'ajuda finançat per la Generalitat en cadascuna de les anualitats serà el següent:  
 100 % per al primer any (12 primers mesos de contracte).  
 80 % per al segon any (de la 13a a la 24a mensualitat del contracte).  
 70 % per al tercer any (de la 25a a la 36a mensualitat del contracte).  
 50 % per al quart any (de la 37a a la 48a mensualitat del contracte).  
Per a les pròrrogues, el percentatge de cofinançament de la Generalitat podrà arribar fins al 50 % del cost dels contractes.  
Les entitats beneficiàries, en cadascuna de les anualitats, hauran d'assumir la resta del finançament dels contractes.  
7. Addicionalment, la persona investigadora disposarà d'una dotació addicional anual destinada a finançar diferents conceptes de despeses del grup d'investigació de referència en el qual s'integre. Aquesta dotació anual serà com a màxim de 30.000 euros i es determinarà en la resolució de concessió en funció del pressupost del projecte sol·licitat i del resultat del procés d'avaluació. En cas que s'autoritze la pròrroga de la subvenció, cada anualitat prorrogada disposarà d'una dotació addicional, com a màxim de 30.000 euros.  
8. L'import de la dotació addicional podrà finançar els conceptes següents:  
a) Despeses de contractació de personal tècnic de suport  
La dotació anual en aquest cas serà de 19.890,00 euros per a contractes a jornada completa i es destinarà necessàriament a finançar el salari i la quota empresarial de la Seguretat Social. La retribució salarial mínima que haurà de rebre el personal contractat i que haurà d'indicar-se en cada contracte serà de 15.000 euros bruts anuals a jornada completa. En el cas de formalitzar un contracte a jornada parcial, la dotació anual per a cadascun dels contractes serà proporcional a la jornada laboral realitzada.  
  
b) Despeses d'execució i funcionament  
1. Material fungible. No podrà finançar-se material d'oficina ni accessoris informàtics.  
2. Viatges, manutenció i allotjament del personal investigador doctor contractat amb càrrec a l'ajuda, dels membres del grup de referència i del personal de suport a la investigació contractat amb càrrec a l'ajuda. S'adequaran als límits que per a aquests conceptes estiguen establits en la normativa de la Generalitat. No podran finançar-se estades d'investigació, entenent per estada períodes de més d'un mes en una mateixa destinació, raó per la qual si es realitza una estada (més d'un mes) no es podrà finançar cap despesa amb fons d'aquesta ajuda.  
  
3. Viatges, manutenció i allotjament del personal investigador doctor convidat per a participar en el projecte o amb el grup d'investigació de referència en activitats desenvolupades en l'àmbit de la Comunitat Valenciana, sempre que es justifique la participació realitzada, que haurà de ser descrita i especificada en els informes de seguiment cientificotècnic. S'adequaran als límits que per a aquests conceptes estiguen establits en la normativa de la Generalitat.  
4. Difusió de les activitats del grup. Seran subvencionables per aquest concepte les inscripcions en congressos i jornades dels membres del grup, del personal de suport a la investigació i del personal contractat amb càrrec al projecte; la pàgina web del grup; les publicacions del grup, i les despeses de traducció d'aquestes en revistes científiques i les quotes per adhesió a associacions especialitzades.  
5. Realització de jornades científiques directament relacionades amb el projecte presentat, sempre que no s'hagen concedit per a aquest mateix concepte, altres ajudes per part d'aquesta conselleria. En tot cas, en tota la documentació oficial de les jornades haurà de quedar acreditat el seu finançament per aquest projecte. Les despeses subvencionables per aquest apartat poden anar destinades, entre altres, als conceptes següents:  
a) Les despeses de viatges, manutenció i allotjament de les persones del comité científic, del comité organitzador i de ponents i conferenciants amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
  
b) La difusió dels programes de la reunió com ara: despeses de disseny i impressió de cartells, tríptics i programes, pàgina web i publicitat que hauran d'incloure sempre el patrocini de la Conselleria d'Innovació, Universitats, Ciència i Societat Digital de la Generalitat.  
  
c) Les despeses de ponències, conferències i altres participacions amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
d) Despeses de traducció i lloguer d'equips tècnics.  
e) L'edició de les ponències o conclusions resultants.  
6. Despeses d'adquisició d'equipament cientificotècnic, incloent programari de caràcter especialitzat i destinat exclusivament a la investigació i que possibilite la utilització adequada de l'equipament adquirit. Només podrà finançar un ordinador personal per cada persona contractada amb càrrec a aquesta ajuda. No podran finançar-se equips informàtics com tauletes.  
7. Altres despeses estrictament necessàries per a l'execució del projecte, com a treballs de camp, seqüenciació, microscòpia, de consultoria i serveis equivalents per a la presentació de propostes en convocatòries internacionals o per al trasllat i mudança d'equipaments (laboratoris) del seu centre d'investigació d'origen.  
8. Costos indirectes. Despeses de funcionament de les entitats beneficiàries necessàries per al desenvolupament del projecte fins a un màxim del 21 % de l'import de la dotació addicional concedida per a cada anualitat.  
9. El personal contractat amb càrrec a la subvenció no podrà percebre amb càrrec a la dotació a què fa referència el punt 7. una remuneració addicional al contracte per la seua participació. Totes les despeses hauran d'estar directament relacionades amb l'activitat del grup d'investigació de referència en el qual s'integre la persona investigadora per a poder finançar-se per aquesta subvenció.  
  
Segon. Requisits dels sol·licitants i del grup d'investigació de referència  
1. Podran sol·licitar aquestes subvencions les persones investigadores doctores que en el moment de la presentació de les sol·licituds no mantinguen vinculació amb cap universitat pública o centre d'investigació valencià i que reunisquen els requisits següents:  
a) Disposar durant el termini de presentació de sol·licituds d'una experiència des de l'obtenció del títol de doctor no superior a 6 anys.  
En el cas d'aquelles persones que hagen gaudit de permisos derivats de maternitat o paternitat conformement a les situacions protegides que es recullen en el règim general de la Seguretat Social o per l'atenció a persones en situació de dependència, conformement al que es disposa en la Llei 39/2006, de 14 de desembre; o per situació d'incapacitat temporal derivada d'una malaltia greu o una situació derivada de violència de gènere, s'ampliarà un any per cada permís de maternitat o paternitat o situació de les citades, tinguts durant el període d'experiència des de l'obtenció del títol de doctor citat en el paràgraf precedent.  
  
b) Haver realitzat una o diverses estades en centres d'investigació de prestigi internacional fora de la Comunitat Valenciana que acumulen, com a mínim, un període total de dos anys.  
Si el títol de doctor ha sigut emés per alguna universitat de la Comunitat Valenciana el candidat/a necessitarà haver estat separat contractualment d'aquella institució almenys durant dos anys des de la consecució del títol de doctor.  
c) Tindre l'aval de la persona investigadora responsable del grup d'investigació de referència en el qual es vaja a integrar. Cap membre dels grups d'investigació de referència podrà pertànyer a un altre grup i únicament es pot avalar a una persona sol·licitant per cadascun dels grups d'investigació de referència.  
2. El personal investigador contractat no podrà formar part d'altres grups d'investigació amb finançament vigent a càrrec d'aquesta conselleria per al foment de grups d'investigació emergents i consolidables o consolidats.  
  
Tercer. Sol·licituds i documentació  
1. Les sol·licituds es presentaran dins del termini i en les formes previstes en el resolc cinqué d'aquesta resolució.  
2. La sol·licitud telemàtica, que inclourà el pressupost de despeses per a la dotació addicional amb les previsions per a totes les anualitats de duració de l'ajuda, anirà acompanyada, a més de l'imprés de la signatura del representant legal de l'entitat en matèria d'investigació, dels documents següents:  
a) Còpia del títol de doctor/a o del document en el qual se certifique el pagament de les taxes per a l'expedició del títol. En el cas de titulació estrangera, en llengües diferents a les oficials en la Comunitat Valenciana o anglés, traducció legal d'aquesta.  
b) Curriculum vitae de la persona sol·licitant en el qual quede consignada la seua excel·lència científica i la seua capacitat de lideratge de projectes.  
c) Còpia dels documents que acrediten que la persona sol·licitant ha efectuat una o diverses estades postdoctorals en centres d'investigació de prestigi internacional que acumulen, com a mínim, un període total de dos anys.  
d) Informe de la vida laboral de la persona sol·licitant expedit per la Seguretat Social espanyola amb posterioritat a la data d'inici del termini de presentació de sol·licituds o, si és el cas, declaració responsable de no haver cotitzat mai a la Seguretat Social espanyola.  
e) Aval de l'investigador responsable del grup d'investigació de referència en el qual s'integrarà.  
f) Historial científic del grup d'investigació en què s'integrarà.  
  
g) Si és el cas, llistat dels membres del grup d'investigació que no s'han relacionat en la sol·licitud per superar el nombre de línies disponibles.  
h) En cas que el grup d'investigació no es trobe actualment finançat pel Programa Prometeu, haurà de presentar una memòria justificativa que el grup reuneix, en el moment de la presentació de sol·licituds, els requisits per a la seua constitució, segons les bases reguladores vigents en les subvencions del Programa Prometeu per a grups d'investigació d'excel·lència. Així mateix, s'acompanyarà la documentació acreditativa de les circumstàncies al·legades en la citada memòria.  
  
3. A l'efecte del que es disposa en l'article 14.3 de l'Ordre de bases, el curriculum vitae de la persona sol·licitant i l'historial científic del grup d'investigació es consideren part integrant i contingut mínim de la sol·licitud, per la qual cosa l'absència o falta de contingut d'aquests documents determinarà la inadmissió d'aquesta, amb resolució prèvia que haurà de ser dictada en els termes previstos en l'article 21 de la Llei del procediment administratiu comú de les administracions públiques.  
  
4. L'entitat beneficiària comprovarà que la persona sol·licitant i la documentació presentada s'ajusta als requisits establits en aquesta convocatòria. Les sol·licituds hauran de comptar amb la signatura de la persona sol·licitant necessàriament i amb la conformitat del centre d'investigació, que s'acreditarà mitjançant imprés de signatura del representant legal de l'entitat en matèria d'investigació, pel qual, entre altres coses, es comprometrà a contractar la persona sol·licitant en les condicions establides en les bases reguladores i la resolució de concessió, en el cas de resultar adjudicada la subvenció. Així mateix, es comprometrà a garantir que el personal investigador contractat amb càrrec a aquesta subvenció disposarà d'espais i condicions necessàries per al desenvolupament de la seua activitat i que aquestes seran equiparables a la resta de personal de l'entitat que siga beneficiària de projectes o programes anàlegs.  
  
Quart. Criteris de valoració  
1. Les sol·licituds seran avaluades, sobre un total de 100 punts, segons els següents criteris i barem:  
a) Excel·lència científica del candidat (50 %).  
- Fins a 25 punts: publicacions científiques i participació en activitats de difusió.  
- Fins a 15 punts: participació en projectes o grups d'investigació d'àmbit nacional o internacional, contractes i patents o mèrits equivalents en les seues respectives àrees de coneixement.  
- Fins a 10 punts: estades a l'estranger, premis i altres accions rellevants.  
b) Trajectòria internacional del candidat (25 %).  
Es valorarà si ha superat la fase 1 del procés d'avaluació de les subvencions ERC (starting grant / consolidator grant), si ha rebut segell d'excel·lència en les subvencions MSCA-IF o si ha quedat seleccionat o en la reserva d'altres convocatòries nacionals i internacionals d'excel·lència que puga recollir la respectiva convocatòria (programes Juan de la Cierva, Ramón y Cajal?).  
c) Qualitat i interés de l'historial científic del grup investigador on s'integrarà el candidat (25 %).  
2. La comissió avaluadora prevista en l'article 17 de les bases reguladores recaptarà l'assessorament de persones expertes de reconegut prestigi internacional designades per la persona titular de la direcció general en matèria de política científica i investigació, o d'agències d'avaluació.  
  
Cinqué. Resolució provisional  
Conforme a l'article 19.2 de les bases reguladores, les persones proposades en la resolució provisional presentaran, en el termini de 10 dies des de la seua publicació, el document d'acceptació o desistiment de la proposta de subvenció, així com qualsevol altre document que establisca l'esmentada resolució. La falta de presentació d'aquesta documentació en el termini indicat s'entendrà com a desistiment de la sol·licitud.  
  
  
Sisé. Contracte  
1. Les entitats beneficiàries hauran de formalitzar un contracte laboral amb el personal investigador doctor d'acord amb les modalitats establides en la Llei 14/2011, d'1 de juny, de la ciència, la tecnologia i la innovació o, si és el cas, en el Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors i remetran una còpia a l'òrgan instructor en el termini d'un mes des de la seua formalització.  
2. El/la investigador/a contractat/da podrà prestar col·laboracions complementàries en tasques docents en el centre beneficiari de l'ajuda (en el cas d'una universitat pública), o en una altra entitat, per un màxim de cent hores anuals, a petició pròpia, respectant, si és el cas, la normativa vigent d'incompatibilitats del personal al servei de les administracions públiques.   
  
Seté. Obligacions  
1. Les persones beneficiàries hauran de formalitzar amb el personal investigador doctor un contracte en el termini comprés entre l'endemà de la publicació de la resolució de concessió i el 9 de setembre de 2024. El personal investigador doctor haurà d'incorporar-se al centre de treball establit en el contracte en la data d'inici fixada en aquest. Les estades hauran d'estar autoritzades per l'entitat beneficiària de l'ajuda.  
  
2. La persona investigadora contractada haurà de fer pública la circumstància d'haver rebut finançament de la Generalitat en les publicacions, ponències, participacions en congressos i altres activitats de difusió científica durant el període de gaudi de la subvenció.  
3. Els centres beneficiaris presentaran, en el termini d'un mes des de la seua formalització, còpia dels contractes del personal contractat amb càrrec a aquesta ajuda, en els quals, per a les modalitats contractuals que així ho requerisquen, haurà de constar expressament la seua vinculació amb el projecte.  
  
Huité. Justificació i seguiment científic  
1. La justificació de les ajudes es realitzarà d'acord amb el que estableixen els articles 22 i 36 de les bases reguladores.  
2. El pressupost total aprovat de l'ajuda i les seues anualitats coincidiran amb el pla de pagaments establits en la resolució de concessió. Les inversions i despeses de cada projecte podran realitzar-se al llarg del període d'execució sense que coincidisquen necessàriament amb aquest pla de pagaments, en el cas que s'efectue el pagament anticipat a l'entitat beneficiària.  
3. A aquest efecte, les entitats beneficiàries que, d'acord amb el que es disposa en l'article 23, apartats 2 i 3 de l'Ordre de bases, compten amb pagament anticipat, podran executar actuacions del projecte i realitzar despeses que no hagen pogut realitzar en una anualitat, en la immediata següent.  
En tot cas, hauran de presentar justificació econòmica anual de les despeses realitzades en cada anualitat, d'acord amb el que s'estableix en l'article 22 de les bases reguladores i queda condicionat el pagament corresponent a la segona anualitat i següents al fet que s'haja presentat prèviament la justificació econòmica de l'anualitat anterior.  
  
4. La resta d'entitats beneficiàries hauran d'executar les actuacions del projecte, realitzar les despeses i justificar la subvenció de conformitat amb les anualitats concedides en la resolució de concessió.  
5. També es justificarà l'ús de la subvenció concedida mitjançant el compliment de les normes de seguiment cientificotècnic, tal com disposa l'article 35 de les bases reguladores.  
  
ANNEX III  
Subvencions a l'excel·lència científica de júniors investigadors (SEJIGENT)  
  
Primer. Objecte i característiques de la subvenció  
1. L'objecte de la present convocatòria és la concessió de les subvencions la regulació específica de les quals s'estableix en els articles 37 al 42 de les bases reguladores.  
2. Es convoquen com a màxim 9 subvencions que es distribuiran proporcionalment per a la seua concessió per àrees temàtiques de l'Agència Estatal d'Investigació, segons les sol·licituds presentades que reunisquen els requisits i la documentació dels quals estiga completa i correcta. Les xifres resultants de subvencions que es poden concedir per àrea temàtica s'arredoniran a l'enter menor més pròxim.   
Perquè una sol·licitud puga ser proposada per a finançament haurà d'assolir una puntuació, després de l'avaluació segons els criteris i barem establits en l'article 40 de les bases reguladores, igual o superior a 85 punts (d'ara en avant llindar).  
3. Una vegada distribuïdes proporcionalment per àrees temàtiques el nombre de subvencions convocades es proposarà per a finançament aquelles sol·licituds que assolisquen aquest llindar en cada àrea temàtica.  
Realitzada aquesta distribució i existint subvencions sobrants, si hi haguera àrees temàtiques a les quals per aplicació de l'arrodoniment no els haguera correspost cap subvenció i comptaren amb sol·licituds que aconsegueixen el llindar, es procedirà a distribuir-les entre si, de manera que s'assigne com a màxim una subvenció a cadascuna. En el cas que el nombre de subvencions sobrants a distribuir fora inferior al nombre d'àrees amb aquestes condicions, la proposta de finançament es realitzarà per a aquestes per ordre de major puntuació total obtinguda, assignant, com a màxim, una subvenció a cada àrea.  
Addicionalment, si després de l'aplicació dels criteris anteriors quedaren subvencions sense distribuir respecte al nombre màxim convocat, aquestes s'assignaran entre les sol·licituds de totes les àrees temàtiques que hagen aconseguit aquest llindar, prioritzades per ordre de major puntuació total obtinguda.  
4. La duració de les subvencions serà de quatre anys (48 mesos).  
5. Les subvencions tindran un import de 80.000 euros anuals i la seua quantia es determinarà per a cada projecte en funció del pressupost sol·licitat i del resultat del procés d'avaluació.  
6. L'import de la subvenció podrà finançar els conceptes següents:  
  
a) Despeses de contractació de personal que es destinaran al salari i quota empresarial de la Seguretat Social del personal associat al projecte. Aquest personal podrà referir-se a les categories següents:  
1. Persona investigadora sol·licitant de la subvenció.  
En el cas que la vinculació laboral amb el centre d'investigació de la Comunitat Valenciana o universitat pública valenciana no comprenga tota l'execució del projecte, es podran finançar per aquesta ajuda les despeses generades per la seua contractació per a la part restant de l'execució del projecte. En aquest cas l'import màxim finançable no podrà superar els 55.000 euros anuals, destinats a finançar el salari i la quota empresarial a la Seguretat Social; prorratejant-se aquesta xifra segons el nombre de mensualitats gaudides.  
2. Personal investigador predoctoral.  
El contracte laboral es formalitzarà d'acord amb l'article 21 de la Llei 14/2011, de la ciència, la tecnologia i la innovació.  
La duració màxima del contracte amb cada investigador en formació serà de quatre anys.  
La dotació anual per a cadascun dels contractes predoctorals serà de 22.192,80 euros per als tres primers anys i de 27.300,00 euros per al quart any i es destinarà necessàriament a finançar el salari i la quota empresarial de la Seguretat Social. La retribució salarial mínima que hauran de percebre els investigadors en formació durant aquest període, que s'haurà d'indicar en cada contracte, s'ajustarà al que s'estableix en l'article 7 del Reial decret 103/2019, d'1 de març, pel qual s'aprova l'Estatut del personal investigador predoctoral en formació.  
  
Les persones seleccionades hauran d'estar admeses en un programa de doctorat d'una universitat de la Comunitat Valenciana en el moment de la seua contractació.  
3. Personal tècnic de suport.  
La dotació anual en aquest cas serà de 19.890,00 euros per a contractes a jornada completa i es destinarà necessàriament a finançar el salari i la quota empresarial de la Seguretat Social. La retribució salarial mínima que haurà de rebre el personal contractat i que haurà d'indicar-se en cada contracte serà de 15.000 euros bruts anuals a jornada completa. En el cas de formalitzar un contracte a jornada parcial, la dotació anual per a cadascun dels contractes serà proporcional a la jornada laboral realitzada.  
b) Despeses d'execució i funcionament:  
1. Material fungible. No podrà finançar-se material d'oficina ni accessoris informàtics.  
2. Viatges, manutenció i allotjament del personal investigador (personal investigador doctor i personal investigador de caràcter predoctoral) i del personal de suport a la investigació contractats amb càrrec al projecte. S'adequaran als límits que per a aquests conceptes estiguen establits en la normativa de la Generalitat. No podran finançar-se estades d'investigació, entenent per estada períodes de més d'un mes en una mateixa destinació, raó per la qual si es realitza una estada (més d'un mes) no es podrà finançar cap despesa amb fons d'aquesta ajuda.  
  
3. Viatges, manutenció i allotjament del personal investigador doctor convidat per a participar en el projecte en activitats desenvolupades en l'àmbit de la Comunitat Valenciana, sempre que es justifique la participació realitzada que haurà de ser descrita i especificada en els informes de seguiment cientificotècnic. S'adequaran als límits que per a aquests conceptes estiguen establits en la normativa de la Generalitat  
  
4. Difusió de les activitats del grup. Seran subvencionables per aquest concepte les inscripcions en congressos i jornades del personal contractat a càrrec del projecte, pàgina web del projecte, les publicacions del projecte d'investigació, i les despeses de traducció d'aquestes, en revistes científiques i les quotes per adhesió a associacions especialitzades.  
5. Realització de jornades científiques directament relacionades amb el projecte presentat sempre que no s'hagen concedit per a aquest mateix concepte, altres ajudes per part d'aquesta conselleria. En tot cas, en tota la documentació oficial de les jornades haurà de quedar acreditat el seu finançament per aquest projecte. Les despeses subvencionables per aquest apartat poden anar destinades, entre altres, als conceptes següents:  
a) Les despeses de viatges, manutenció i allotjament de les persones del comité científic, del comité organitzador i de ponents i conferenciants amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
  
b) La difusió dels programes de la reunió com ara: despeses de disseny i impressió de cartells, tríptics i programes, pàgina web i publicitat que hauran d'incloure sempre el patrocini de la Conselleria d'Innovació, Universitats, Ciència i Societat Digital de la Generalitat.  
  
c) Les despeses de ponències, conferències i altres participacions amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
d) Despeses de traducció i lloguer d'equips tècnics.  
e) L'edició de les ponències o conclusions resultants.  
6. Despeses d'adquisició d'equipament cientificotècnic, incloent programari de caràcter especialitzat i destinat exclusivament a la investigació i que possibilite la utilització adequada de l'equipament adquirit. Només podrà finançara un ordinador personal per cada persona contractada amb càrrec a aquesta ajuda i un altre per la persona investigadora sol·licitant de la subvenció. No podran finançar-se equips informàtics com a tauletes.  
7. Altres despeses estrictament necessàries per a l'execució del projecte, com treballs de camp, seqüenciació, microscòpia, de consultoria i serveis equivalents per a la presentació de propostes en convocatòries internacionals.  
8. Costos indirectes. Despeses de funcionament de les entitats beneficiàries necessàries per al desenvolupament del projecte fins a un màxim del 21 % de l'import de la subvenció concedida per a cada anualitat.  
9. La persona investigadora sol·licitant i el personal contractat amb càrrec a la subvenció no podran percebre remuneracions addicionals per la seua participació en el projecte amb càrrec a aquest. Totes les despeses hauran d'estar directament relacionades amb l'execució del projecte per a poder finançar-se per aquesta subvenció.  
  
Segon. Requisits dels sol·licitants  
1. Podrà sol·licitar aquestes subvencions el personal investigador doctor que dispose, durant el termini de presentació de sol·licituds, d'una experiència des de l'obtenció del títol de doctor entre cinc i dotze anys, i dispose de vinculació contractual o laboral amb un centre d'investigació de la Comunitat Valenciana o una universitat pública valenciana.  
En el cas d'aquelles persones que hagen gaudit de permisos derivats de maternitat o paternitat conformement a les situacions protegides que es recullen en el règim general de la Seguretat Social o per l'atenció a persones en situació de dependència -conformement al que es disposa en la Llei 39/2006, de 14 de desembre-; o per situació d'incapacitat temporal derivada d'una malaltia greu o una situació derivada de violència de gènere, s'ampliarà un any per cada permís de maternitat o paternitat o situació de les citades, tinguts durant el període d'experiència des de l'obtenció del títol de doctor citat en el paràgraf precedent.  
  
2. La persona investigadora sol·licitant la vinculació laboral de la qual amb el centre d'investigació de la Comunitat Valenciana o universitat pública valenciana no comprenga tota l'execució del projecte, haurà de presentar amb la sol·licitud una carta de compromís signada pel representant legal d'aquelles en la qual es comprometa a formalitzar amb aquesta un contracte laboral que comprenga tota la duració del projecte i que autoritze el desenvolupament d'aquest en l'esmentat centre en cas que se li concedira la subvenció. Les despeses d'aquesta contractació (salari i quota empresarial de la Seguretat Social) es podran finançar com un concepte de despesa de la subvenció concedida.  
3. El personal investigador contractat no podrà formar part d'altres grups d'investigació amb finançament vigent a càrrec d'aquesta conselleria per al foment de grups d'investigació emergents, consolidables o consolidats, o del Programa Prometeu, ni tampoc estar gaudint d'una subvenció per a la contractació de personal investigador en fase postdoctoral, a l'empara del Programa per a la promoció de la investigació científica, el desenvolupament tecnològic i la innovació en la Comunitat Valenciana.  
4. El personal contractat amb càrrec a les subvencions per a la contractació de personal investigador doctor d'excel·lència per a desenvolupar un projecte d'I+D+i en la Comunitat Valenciana i per a la contractació de personal investigador doctor amb experiència internacional, no podrà sol·licitar aquestes subvencions, llevat que sent beneficiari/a d'aquestes subvencions li reste com a màxim, en el període de presentació de sol·licituds, dotze mesos per a finalitzar el seu contracte amb càrrec a les citades ajudes.  
  
Tercer. Sol·licituds i documentació.  
1. Les sol·licituds es presentaran dins del termini i en les formes previstes en el resolc cinqué d'aquesta resolució.  
2. La sol·licitud telemàtica, que inclourà el pressupost de despeses del projecte amb les previsions per a totes les anualitats de duració del projecte, anirà acompanyada, a més de l'imprés de la signatura del representant legal de l'entitat en matèria d'investigació, dels documents següents:  
a) Còpia del títol de doctor/a o del document en el qual se certifique el pagament de les taxes per a l'expedició del títol. En el cas de titulació estrangera, en llengües diferents a les oficials en la Comunitat Valenciana o anglés, traducció legal d'aquesta.  
b) Certificat del centre d'investigació o universitat pública valenciana que acredite el vincle contractual o laboral de la persona sol·licitant.  
  
c) Currículum de l'investigador sol·licitant.  
d) Memòria cientificotècnica del projecte, preferentment en anglés.  
  
e) Pla de treball per a resultar adjudicatari d'una ERC Grant o d'una de superior nivell de la qual s'és beneficiari, preferentment en anglés.  
  
f) Si és el cas, carta de compromís signada pel representant legal del centre d'investigació o universitat pública valenciana si concorren les circumstàncies previstes en l'article 38 in fine de les bases reguladores.  
g) Si és el cas, còpia del permís concedit conformement als supòsits previstos en l'article 15.4 de les bases reguladores.  
3. A l'efecte del que es disposa en l'article 14.3 de l'Ordre de bases, el curriculum vitae de la persona sol·licitant, la memòria cientificotècnica del projecte i el pla de treball per a resultar adjudicatari d'una ERC Grant o d'una de superior nivell de la qual s'és beneficiari, es consideren part integrant i contingut mínim de la sol·licitud, per la qual cosa l'absència o falta de contingut d'aquests documents determinarà la inadmissió d'aquesta, amb resolució prèvia que haurà de ser dictada en els termes previstos en l'article 21 de la Llei del procediment administratiu comú de les administracions públiques.  
4. L'entitat beneficiària comprovarà que la persona sol·licitant i la documentació presentada s'ajusta als requisits establits en aquesta convocatòria. Les sol·licituds hauran de disposar de la signatura de la persona sol·licitant necessàriament i amb la conformitat del centre d'investigació, que s'acreditarà mitjançant imprés de signatura del representant legal de l'entitat en matèria d'investigació, pel qual, entre altres coses, es comprometrà a contractar la persona sol·licitant en les condicions establides en les bases reguladores i la resolució de concessió, en el cas de resultar adjudicada la subvenció. Així mateix, es comprometrà a garantir que el personal investigador contractat amb càrrec a aquesta subvenció disposarà d'espais i condicions necessàries per al desenvolupament de la seua activitat i que aquestes seran equiparables a la resta de personal de l'entitat que siga beneficiària de projectes o programes anàlegs.  
  
Quart. Criteris de valoració  
Les sol·licituds seran avaluades segons els següents criteris i barem:  
  
a) Excel·lència científica del candidat (50 %)  
- Fins a 25 punts: publicacions científiques i participació en activitats de difusió.  
- Fins a 15 punts: participació en projectes o grups d'investigació d'àmbit nacional o internacional, contractes i patents o mèrits equivalents en les seues respectives àrees de coneixement.  
- Fins a 10 punts: estades a l'estranger, premis i altres accions rellevants.  
b) Qualitat i impacte del projecte d'investigació proposat i del pla de treball (35 %).  
- Fins a 15 punts: qualitat del projecte d'investigació (objectius, impactes esperats, metodologia del projecte i pla de treball).  
- Fins a 10 punts: que el projecte es trobe a la frontera de coneixement i que tinga una elevada projecció internacional.  
- Fins a 10 punts: pla de treball per a concórrer a pròximes convocatòries de subvencions de l'ERC o, d'una ERC de nivell superior de la qual s'és beneficiari/a.  
c) Trajectòria internacional del candidat (15 %). Es valorarà si ha superat la fase 1 del procés d'avaluació de les subvencions ERC (starting/consolidator), si ha rebut segell d'excel·lència en la subvencions MSCA-IF o si ha quedat seleccionat o en la reserva d'altres convocatòries nacionals i internacionals d'excel·lència que puga recollir la respectiva convocatòria (programes Juan de la Cierva, Ramón y Cajal?).  
  
  
Cinqué Obligacions  
1. Els centres beneficiaris presentaran còpia dels contractes del personal contractat amb càrrec a aquesta ajuda en el termini d'un mes des de la seua formalització.  
  
Sisé. Justificació i seguiment científic.  
1. La justificació de les ajudes es realitzarà d'acord amb el que s'estableix en els articles 22 i 42 de les bases reguladores.  
2. El pressupost total aprovat de l'ajuda i les seues anualitats coincidiran amb el pla de pagaments establits en la resolució de concessió. Les inversions i despeses de cada projecte podran realitzar-se al llarg del període d'execució sense que coincidisquen necessàriament amb aquest pla de pagaments, en el cas que s'efectue el pagament anticipat a l'entitat beneficiària.  
3. A aquest efecte, les entitats beneficiàries que, d'acord amb el que es disposa en l'article 23, apartats 2 i 3 de l'Ordre de bases, compten amb pagament anticipat, podran executar actuacions del projecte i realitzar despeses que no hagen pogut realitzar en una anualitat, en la immediata següent.  
En tot cas, hauran de presentar justificació econòmica anual de les despeses realitzades en cada anualitat, d'acord amb el que s'estableix en l'article 22 de les bases reguladores i queda condicionat el pagament corresponent a la segona anualitat i següents al fet que s'haja presentat prèviament la justificació econòmica de l'anualitat anterior.  
  
4. La resta d'entitats beneficiàries hauran d'executar les actuacions del projecte, realitzar les despeses i justificar la subvenció de conformitat amb les anualitats concedides en la resolució de concessió.  
5. També es justificarà l'ús de la subvenció concedida mitjançant el compliment de les normes de seguiment cientificotècnic tal com es disposa en l'article 41 de les bases reguladores.